**Informatīvais ziņojums**

**par starptautiskā līguma „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi” parakstīšanu**

Pašlaik izgudrojumus Eiropā ir iespējams aizsargāt ar: 1) nacionālo patentu, kuru piešķir atbildīgā nacionālā iestāde (Latvijā – Patentu valde), un šī aizsardzība ir ierobežota ar attiecīgās valsts teritoriju; 2) Eiropas patentu, kuru piešķir Eiropas Patentu iestāde saskaņā ar Eiropas Patentu konvenciju. Tomēr Eiropas Patents nav automātiski spēkā visās Eiropas Patentu konvencijas dalībvalstīs, un Eiropas patenta pieteicējam ir jāizvēlas valstis, kurās viņš vēlas iegūt izgudrojuma aizsardzību un šajās valstīs minētais piešķirtais patents īsā laika periodā ir jāapstiprina. Vienlaikus konstatējams, ka iegūt Eiropas patentu 27[[1]](#footnote-1) Eiropas Savienības dalībvalstu teritorijās pašlaik izmaksā apmēram 36 000 EUR.

Ar mērķi izveidot visās Eiropas Savienības valstīs vienotu, kopīgi izmantojamu, finansiāli pieejamu patentu, tai skaitā maziem un vidējiem uzņēmumiem, kā arī vienotu patentaizsardzību (tai skaitā nodrošinot vienotu patentu tiesvedību), stiprinot pašlaik pastāvošo Eiropas patenta sistēmu, ciešākas sadarbības ietvaros[[2]](#footnote-2), 2012.gada 17.decembrī tika pieņemtas divas regulas:

*1) Eiropas Parlamenta un Padomes 2012.gada 17.decembra regula (ES) Nr.1257/2012, ar ko īsteno ciešāku sadarbību attiecībā uz vienotas patentaizsardzības izveidi;*

*2) Eiropas Parlamenta un Padomes 2012.gada 17.decembra regula (ES) 1260/2012, ar ko īsteno ciešāku sadarbību attiecībā uz vienotas patentaizsardzības izveidi, ciktāl tās attiecas uz piemērojamo tulkošanas kārtību* (Turpmāk – Regulas).

Regulas: 1) izveido Vienotā spēka Eiropas patentu (turpmāk – VSEP) ar vienoto aizsardzību iesaistīto 25 Eiropas Savienības dalībvalstu teritorijā, Eiropas Patentu iestādē iesniedzot vienu patenta pieteikumu; 2) nodrošina VSEP pieejamību „vienas pieturas aģentūrā”, jo VSEP centralizēti piešķirs Eiropas Patentu iestāde un tam nebūs nepieciešama turpmāka apstiprināšana katrā dalībvalstī; 3) nodrošina VSEP finansiālu pieejamību, tai skaitā mazajiem un vidējiem uzņēmumiem[[3]](#footnote-3); 4) pateicoties mašīntulkošanas pakalpojumiem, kuri bez maksas būs pieejami tiešsaistē, nodrošina patentu informācijas izplatīšanu visās Eiropas Savienības valodās, tai skaitā latviešu.

Lai varētu piemērot Regulas, ir jāpiepildās nosacījumam – spēka stājies *starptautiskais līgums „Vienotās patentu tiesas izveides nolīgums”* (turpmāk – Nolīgums), kuru Vienotās patentu tiesas izveidei 2013.gada 19.februārī parakstīja 25 ES dalībvalstis[[4]](#footnote-4), tai skaitā Latvija, un kas kopā ar Regulām veido vienotu paketi. Paredzams, ka Vienotā patentu tiesa savu darbību uzsāks 2015.gadā. Latvija plāno ratificēt Nolīgumu līdz 2015.gada 1.janvārim.

Nolīgums paredz Vienotās patentu tiesas izveidi, kas nodrošinās specializētu tiesvedību patentu jautājumos, tādā veidā novēršot nepieciešamību dublēt tiesvedības procesus dažādās iesaistīto dalībvalstu tiesās un vairojot juridisko noteiktību, tādējādi novēršot risku, ka vairākos paralēli noritošos tiesas procesos patentaizsardzības jautājumos var tikt pieņemti atšķirīgi lēmumi.

Nolīgums paredz Vienotās patentu tiesas, kas ir līgumslēdzēju kopīgā tiesa, izveidi ar mērķi risināt strīdus saistībā ar VSEP, Eiropas patentiem un papildu aizsardzības sertifikātiem, ko izdod saistībā ar kādu produktu, kurš aizsargāts ar patentu.

Nolīguma 7.pants noteic, ka Vienotās patentu tiesas pirmās instances tiesu veidos Centrālā nodaļa, kas tiks izveidota un konstanti pastāvēs līdz ar Nolīguma spēkā stāšanos un Vienotās patentu tiesas izveidi, kā arī Vienotās patentu tiesas Vietējās un Reģionālās nodaļas, kuras pēc attiecīgo līgumslēdzēju dalībvalstu lūguma brīvprātīgi veidos attiecīgās Nolīguma dalībvalstis. Vienlaikus Nolīgums paredz, ka tiesvedības valoda Centrālajā nodaļā ir valoda, kurā piešķirts patents, attiecīgi – franču, vācu vai angļu valoda, kā arī Līgums noteic Vienotās patentu tiesas Centrālās nodaļas, kā arī tās apakšnodaļas atrašanās vietas, nosakot, ka Centrālā nodaļa atrodas Parīzē, bet Centrālās nodaļas apakšnodaļas – Londonā un Minhenē. Savukārt Nolīguma 2.pielikums noteic lietu sadali Centrālajā nodaļā un tās apakšnodaļās, paredzot, ka Parīzē skatīs tikai lietas, kas attiecas uz dažādiem tehnoloģiskiem procesiem, transponēšanu, tekstilu, papīru, celtniecību, kalnrūpniecību, fiziku un elektrību, vienlaikus Londonas apakšnodaļa skatīs tikai ar cilvēka dzīves pamatprasību apmierināšanu, ķīmiju un metalurģiju saistītās lietas, savukārt Minhenes apakšnodaļa skatīs lietas, kas saistītas ar mehāniku, apgaismošanu, apsildīšanu, ieročiem, spridzināšanas darbiem. Tādējādi Nolīgums neparedz pusēm tiesības tiesvedībai Centrālajā nodaļā izvēlēties kādu no minētajām pilsētām, bet paredz noteiktu lietu sadali, kā arī tiesvedībai Centrālajā nodaļā noteic šādas trīs oficiālās Eiropas Savienības valodas – franču, vācu un angļu.

Nolīguma 7.panta 5.punkts paredz divu vai vairāku līgumslēdzēju dalībvalstu tiesības veidot Vienotās patentu tiesas reģionālo nodaļu.

Izvērtējot Latvijas iespējas veidot savu Vienotās patentu tiesas Vietējo nodaļu, tika konstatēts, ka Eiropas patentu strīdu skaits Latvijā līdzīgi kā vairumā līgumslēdzēju dalībvalstīs nav pietiekams, lai uzturētu savu nodaļu, jo Latvijas statistika par saņemto lietu skaitu patentu tiesību jomā ir šāda:

|  |  |  |  |  |  |  |  |
| --- | --- | --- | --- | --- | --- | --- | --- |
| Lietu kategorijas | 2007 | 2008 | 2009 | 2010 | 2011 | 2012 | 2013 |
| Strīdi par rūpnieciskā īpašuma tiesībām – patentiem | 1 | 2 | 3 | 1 | 3 | - | - |

Tādējādi tika secināts, ka Vietējas nodaļas izveide Latvijā nav lietderīga. Ņemot vērā minēto, Latvija neveidos savu Vienotās patentu tiesas Vietējo nodaļu.

Savukārt, apzinot Latvijas iespējas piedalīties Vienotās patentu tiesas Reģionālās nodaļas izveidē, Latvija kopā ar Zviedrijas, Dānijas, Somijas, Igaunijas un Lietuvas pārstāvjiem piedalījās sarunās par iespēju izveidot Vienotās patentu tiesas Ziemeļvalstu – Baltijas valstu reģionālo nodaļu, tādējādi Nolīguma ietvaros nodrošinot visu šo minēto valstu tiesības izraudzīties attiecīgās Reģionālās nodaļas atrašanās vietu un paredzēt lietu izskatīšanu vairākās vietās (valstīs) saskaņā ar Nolīguma 7.panta 5.punktā paredzēto.

 Sarunu gaitā Somija, ņemot vērā to teritorijā esošo Eiropas patentu skaitu un prognozējamo VSEP skaitu, lēma par savas Vietējās nodaļas izveidi savā valstī, attiecīgi izstājoties no sarunām par iesaistīšanos Vienotās patentu tiesas Ziemeļvalstu – Baltijas valstu reģionālās nodaļas izveidē.

Vienlaikus Dānija paliek atvērta attiecībā uz tās dalību Vienotās patentu tiesas Ziemeļu – Baltijas valstu reģionālajā nodaļā, jo lēmuma pieņemšanai par Nolīguma ratificēšanu tai ir nepieciešams rīkot referendumu, kas prasa ievērojamu laiku. Attiecīgi Dānija, līdz brīdim, kad būs zināmi referenduma rezultāti, lēmumu par iesaistīšanos Vienotās patentu tiesas Ziemeļvalstu – Baltijas valstu reģionālajā nodaļā pieņemt nevar. Tomēr Dānija starptautiskajam līgumam „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi kā dalībvalsts varēs pievienoties arī vēlāk.

Tai pašā laikā Latvija, kopā ar Zviedriju, Lietuvu un Igauniju vienojās par Vienotās patentu tiesas Ziemeļvalstu – Baltijas valstu reģionālās nodaļas izveidi. Vienošanās starp minētajām valstīm par Vienošanos par Vienotās patentu tiesas Ziemeļvalstu – Baltijas valstu reģionālās nodaļas izveides projekta teksta gala redakciju (turpmāk – Vienošanās), kā arī Vienošanās Deklarācijas tekstu panākta 2014.gada 4.februārī.

Vienošanās paredz:

* Vienotās patentu tiesas Ziemeļvalstu – Baltijas valstu reģionālās nodaļas izveidi saskaņā ar Līguma 7.panta 5.punktu un Statūtu 18.pantu;
* Vienotās patentu tiesas Ziemeļvalstu – Baltijas valstu reģionālās nodaļas un tās apakšreģistra atrašanos Zviedrijā, Stokholmā;
* pienākumu Zviedrijai segt tās ar nodaļas un tās apakšreģistra izveidi un darbības nodrošināšanu saistītās izmaksas, kuras netiks segtas no Vienotās patentu tiesas kopējā budžeta;
* iespēju mutiskajā tiesvedības procesā skatīt patentu strīdu vairākās vietās, kas sevī ietver iespēju lietas mutiskajā procesā skatīt gan Latvijā (Rīgā), gan Igaunijā, gan Lietuvā, gan arī Zviedrijā;
* angļu valodu, kā tiesvedības valodu Vienotās patentu tiesas Ziemeļvalstu – Baltijas valstu reģionālajā nodaļā;
* iespēju skatīt patentu strīdus, kas saistīti ar Eiropas patentu vai, nākotnē, VSEP, atbildētājam izdevīgā vietā, jo Reģionālajā nodaļā netiks paredzēta lietu sadale kategorijās, kā tas ar Nolīgumu ir paredzēts attiecībā uz lietu izskatīšanu Vienotās patentu tiesas Centrālajā nodaļā;
* līgumslēdzējas dalībvalsts iespēju izstāties no Ziemeļvalstu – Baltijas valstu reģionālās nodaļas, rakstveidā 12 mēnešus iepriekš brīdinot par to pārējās līgumslēdzējas valstis.

Vienlaikus starptautiskā līguma „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi” projekta Deklarācija paredz principus, kas būtu piemērojami nosakot tiesvedības mutiskajā procesā norises vietu kādā no Vienošanās līgumslēdzējām valstīm, paredzot:

* tiesvedība (mutiskajā procesā) notiek pēc atbildētāja dzīvesvietas vai uzņēmējdarbības vietas;
* tiesneša tiesības izraudzīties tiesvedības vietu (valsti) (mutiskajā procesā), arī gadījumos, kad tiesvedībā ir iesaistīti vairāki atbildētāji, vai arī neviena atbildētāja dzīvesvieta nav Ziemeļvalstu vai Baltijas valsts, nav ņemot vērā: 1) no pusēm saņemtos lūgumus attiecībā uz nepieciešamību nodrošināt tiesvedības norisi tā minētajā vietā (valstī); 2) pieteikuma iesniedzēja pamatojumu lūgumam attiecībā uz tiesvedības norisi noteiktajā vietā (valstī), kas ir pieteikuma iesniedzēja dzīves vai uzņēmējdarbības vieta; 3) vietu (valsti), kurā ir noticis vai var notikt attiecīgais tiesību pārkāpums.

Latvija, nodrošinot jau sākotnēji pie Nolīguma parakstīšanas noteiktās, īpašās intereses – pēc iespējas lētākas tiesvedības izmaksas, lai tiesa būtu pieejama MVU, Latvijas kompetento institūciju iesaistīšana tiesas nolēmumu izpildē, kā arī iespēja tiesvedībā izmantot angļu valodu, konstatē šādus ieguvumus no iesaistīšanās Vienotās patentu tiesas Ziemeļvalstu – Baltijas valstu reģionālajā nodaļā:

- iespēja ieekonomēt tiesāšanās izdevumus, ko nodrošinās iespēja skatīt patentu strīdu Rīgā (mutiskais process);

- iespēja būt pārstāvētiem ar vietējo zvērināto advokātu un patentpilnvaroto palīdzību; iespēja tiesvedībai izmantot angļu valodu, kas ir ērtāka un pieejamāka Latvijas pusei, kā arī iespēja iegūt pieredzi, iesaistot tehniskos un juridiskos ekspertus no Latvijas.

Papildu konstatējams, ka pieņemot lēmumu par iesaistīšanos jaunveidojamajā Vienotās patentu tiesas Ziemeļvalstu – Baltijas valstu reģionālajā nodaļā Latvija nodrošina sev iespēju tiesvedībai izmantojot gan Vienotās patentu tiesas Centrālo nodaļu, kas ir obligāta visām Nolīguma līgumslēdzējām valstīm, gan arī Reģionālo nodaļu, kuras izveide ir Nolīgumā paredzētā līgumslēdzēju valstu brīvā griba.

Attiecībā uz Vienotās patentu tiesas Ziemeļvalstu – Baltijas valstu reģionālās nodaļas izveidei un darbībai nepieciešamo finansējumu, norādāms, ka jautājums par nepieciešamību pieprasīt papildu finansējumu jaunās tiesas sēžu zāles aprīkošanai tiks vērtēts izstrādājot likumprojektu „Par starptautiskā līguma „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi” ratifikāciju” (turpmāk – Likumprojekts), un, gadījumā, ja tiks konstatēts, ka lietu izskatīšana nebūs iespējama izmantojot kādu no esošajām tiesas sēžu zālēm un konstatēta nepieciešamība nodrošināt jaunās tiesas sēžu zāles ierīkošanu, precīzs nepieciešamā finansējuma aprēķins un izvērsts pamatojums tiks iekļauts Likumprojekta sākotnējās ietekmes novērtējuma ziņojumā (anotācijā).

Vienlaikus konstatējams, ka tiesnešu atalgojumu nodrošinās no Vienotās patentu tiesas kopējā budžeta, tāpēc tiesnešu atalgošanai Vienotās patentu tiesas Ziemeļvalstu – Baltijas valstu reģionālās nodaļas ietvaros papildu finanšu ieguldījumi no Latvijas valsts budžeta nebūs nepieciešami.

 Papildus konstatējams, ka nepieciešamā administratīvā atbalsta personāla, kas organizēs tiesas sēdes, darbības nodrošināšanai papildu finanšu līdzekļi nebūs nepieciešami, jo, ņemot vērā prognozējamo nelielo tiesas procesu skaitu, šī pasākuma realizācija tiks nodrošināta iesaistīto institūciju esošās kapacitātes ietvaros.

Vienlaikus atzīmējams, ka, nodrošinot mazo un vidējo uzņēmumu intereses Vienotās patentu tiesas Ziemeļvalstu – Baltijas valstu reģionālās nodaļas izveidē un darbības nodrošināšanā, papildus tika apzināts šādu institūciju un nevalstisko organizāciju viedoklis par Latvijas iesaistīšanos Vienotās patentu tiesas Ziemeļu – Baltijas valstu reģionālās nodaļas izveidē: A/s „Sidrabe”*,* A/s „Grindeks”*,* A/s „Olainfarm”*,* Rīgas Tehniskā universitāte*,* Latvijas Tirdzniecības un rūpniecības kamera*,* Latvijas Ķīmijas un farmācijas uzņēmēju asociācija, Biedrība „Intelektuālā īpašuma aizsardzības starptautiskās asociācijas Latvijas nacionālā grupa”, Biedrība „Latvijas Patentu pilnvaroto asociācija (LPPA)”, Latvijas Darba devēju asociācija.

Latvijas darba devēju asociācija, Biedrība „Latvijas Patentu pilnvaroto asociācija (LPPA)”, A/s „Sidrabe” un A/s „Grindeks” atbalsta Latvijas iesaistīšanos Vienotās patentu tiesas Ziemeļvalstu – Baltijas valstu reģionālajā nodaļā.

Pārējās institūcijas un nevalstiskās organizācijas, kurām lūgts viedoklis, savu viedokli nav sniegušas.

Ņemot vērā to, ka starptautiskā līguma „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi” parakstīšana ieplānota 2014.gada 4.martā Briselē, Beļģijā, ir nepieciešama Ministru prezidenta pilnvara tieslietu ministrei parakstīt starptautisku līgumu „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi”.

Pēc starptautiskā līguma „Nolīgums par Vienotās patentu tiesas Ziemeļvalstu – Baltijas valstu reģionālās nodaļas izveidi” parakstīšanas tas tiks apstiprināts nacionālajā procedūrā, ievērojot likumā „Par Latvijas Republikas starptautiskajiem līgumiem, Ministru kabineta iekārtas likumā un Ministru kabineta 2009.gada 7.aprīļa noteikumos Nr.300 „Ministru kabineta kārtības rullis” noteikto starptautisko līgumu apstiprināšanas kārtību.

Tieslietu ministre B.Broka

20.02.14. 17:04

1785

T.Krūmiņa

67046123, Tatjana.Krūmiņa@tm.gov.lv

1. Situācija uz brīdi, kad ES bija 27 dalībvalstis. [↑](#footnote-ref-1)
2. Par vienotās patentaizsardzības izveidi ES ciešākas sadarbības ietvaros vienojās 25 ES dalībvalstis, izņemot Itāliju un Spāniju (Horvātija vēl nebija pievienojusies ES). [↑](#footnote-ref-2)
3. Prognozēts, ka VSEP izmaksas būs 5000 EUR (maksājumi līdz VSEP piešķiršanai). [↑](#footnote-ref-3)
4. Līgumu līdz šim nav parakstījušas Spānija un Polija. [↑](#footnote-ref-4)